DOI: 10.14457/tu.the.2022.1106
title: แนวคิดในการเลือกตั้งของประชาชนในเขตพื้นที่เทศบาลเมืองใหม่บางบัวทอง

description: การศึกษาเรื่องแนวคิดในการเลือกตั้งของประชาชนในเขตพื้นที่เทศบาลเมืองใหม่บางบัวทอง มีวัตถุประสงค์เพื่อศึกษา 1) เพื่อศึกษาแนวโน้มในการเลือกลงคะแนนเลือกตั้งของประชาชนในเขตพื้นที่เทศบาลเมืองใหม่บางบัวทอง 2) เพื่อศึกษาถึงปัจจัยที่ส่งผลต่อแนวโน้มในการเลือกลงคะแนนเลือกตั้งของประชาชนในเขตพื้นที่เทศบาลเมืองใหม่บางบัวทอง และ 3) เพื่อศึกษาแนวทางการส่งเสริมการออกไปเลือกตั้งของประชาชนในเขตพื้นที่เทศบาลเมืองใหม่บางบัวทอง เป็นการวิจัยรูปแบบแบบผสมผสาน (Mixed Methods Research) โดยเก็บรวบรวมข้อมูลทั้งเชิงปริมาณ (Quantitative Methods) และเชิงคุณภาพ (Qualitative Methods) กลุ่มตัวอย่างที่ใช้ในการวิจัย คือ ประชาชนที่มีสิทธิเลือกตั้งอาศัยอยู่ในพื้นที่เทศบาลเมืองใหม่บางบัวทอง อำเภอบางบัวทอง จังหวัดนนทบุรี และกลุ่มเป้าหมายคือ ผู้นำหมู่บ้านในพื้นที่เทศบาลเมืองใหม่บางบัวทอง จำนวน 13 หมู่ ใช้วิธีการสุ่มตัวอย่างตามความสะดวกและวิธีการคัดเลือกแบบเจาะจง โดยใช้แบบสอบถาม (Questionnaires) จำนวน 400 ตัวอย่าง และใช้แบบสัมภาษณ์แบบกึ่งโครงสร้าง (Semi-structured Interview Protocol) จำนวน 13 ตัวอย่าง วิเคราะห์ผลใช้สถิติเชิงพรรณนา (Descriptive Statistic) อธิบายผลการวิเคราะห์ ได้แก่ การแจงความถี่ ร้อยละ ค่าเฉลี่ย ค่าเบี่ยงเบนมาตรฐานทดสอบสมมติ ฐานด้วยสถิติ Independent samples T-test, One way ANOVA และการแจกแจงแบบตารางไขว้ (Crosstabs) ที่ระดับนัยสำคัญทางสถิติที่ 0.05 ผลการศึกษาพบว่า 1) ประชาชนส่วนใหญ่เป็นเพศหญิง มีอายุ 51-60 ปี มีการศึกษาระดับต่ำกว่าหรือเทียบเท่ามัธยมศึกษาตอนต้น อาชีพรับจ้าง มีรายได้ที่ ต่ำกว่าหรือเท่ากับ 10,000 บาท มีระยะเวลาการอาศัยอยู่ในพื้นที่มากกว่า 21 ปี มีการเปิดรับข้อมูลข่าวสารเกี่ยวกับการเลือกตั้งผ่านช่องทางสื่อโทรทัศน์ ได้รับข้อมูลข่าวสารเกี่ยวกับการเลือกตั้งจากผู้นำชุมชนและมีความสนใจติดตามข่าวสารการเลือกตั้งประเภทข่าวสารเกี่ยวกับนโยบายและแถลงการณ์ต่าง ๆ ของพรรคการเมือง/ผู้สมัครรับเลือกตั้ง 2) ผลการศึกษาปัจจัยที่ส่งผลต่อแนวโน้มในการเลือกลงคะแนนเลือกตั้งของประชาชน พบว่า ในภาพรวมอยู่ในระดับมาก เมื่อพิจารณาเป็นรายด้าน พบว่า อยู่ในระดับมากทุกด้าน ได้แก่ ด้านนโยบาย มีค่าเฉลี่ยมากที่สุด รองลงมา คือ ด้านภาพลักษณ์ของพรรคการเมือง ด้านคุณสมบัติของผู้สมัคร และด้านทัศนคติที่มีต่อพรรคการเมืองและหัวหน้าพรรคการเมือง ตามลำดับ 3) ผลการศึกษาแนวโน้มในการเลือกลงคะแนนเลือกตั้งของประชาชนในเขตพื้นที่เทศบาลเมืองใหม่บางบัวทอง พบว่า โดยรวมอยู่ในระดับมาก 4) ผลการทดสอบสมมติฐาน พบว่า ประชาชนที่มีอาชีพ รายได้ และช่องทางการเปิดรับข้อมูลข่าวสารเกี่ยวกับการเลือกตั้งต่างกัน มีแนวโน้มในการเลือกลงคะแนนเลือกตั้งโดยภาพรวมต่างกัน และปัจจัยด้านภาพลักษณ์ของพรรคการเมือง ด้านนโยบาย ด้านคุณสมบัติของผู้สมัคร และด้านทัศนคติที่มีต่อพรรคการเมืองและหัวหน้าพรรคการเมือง มีความสัมพันธ์กับแนวโน้มในการเลือกลงคะแนนเลือกตั้งของประชาชนในเขตพื้นที่เทศบาลเมืองใหม่บางบัวทอง อย่างมีนัยสำคัญทางสถิติ .05 5) แนวทางการส่งเสริมการออกไปเลือกตั้งของประชาชนในเขตพื้นที่เทศบาลเมืองใหม่บางบัวทอง ควรส่งเสริมให้มีการติดตามข่าวสารเกี่ยวกับการเลือกตั้งมีความสำคัญอย่างมากเพราะสามารถใช้เป็นข้อมูลเพื่อการพิจารณาสำหรับการตัดสินใจในการลงคะแนนได้ส่วนหนึ่ง ทำให้ทราบถึงสถานการณ์ที่เกิดขึ้นอยู่ตลอดเวลา โดยแหล่งข่าวที่มีความน่าเชื่อถือที่ผู้นำและประชาชนในพื้นที่เปิดรับข้อมูลมากที่สุดจะเป็นสื่อโทรทัศน์ สื่อออนไลน์ และหนังสือจากหน่วยงานราชกาในพื้นที่ ควรมีการใช้กลวิธีในรูปแบบต่าง ๆ เพื่อการหาเสียงหรือสร้างจุดสนใจ และที่สำคัญคือประชาชนมีการตื่นตัวเห็นถึงความสำคัญและให้ความสนใจการเลือกตั้งและอยากให้มีการเลือกตั้งมากขึ้น และในการเลือกตั้งแต่ละครั้งมีปัจจัยที่ส่งผลต่อการเลือกตั้งเป็นอันดับต้น ๆ